Orimattilassa esiteltiin hämmästyttävää laitetta - se seuloo 25 kuutiota kivimurskaa 90 sekunnissa

Kalle Puttonen

Orimattilalainen Allu Group on saanut valmiiksi ällistyttävän laitteen. Se on valtava seulakauha, joka voi kerralla ahmaista 25 kuutiota kaivoksen kivimurskaa ja seuloa sen oikeisiin paikkoihin puolessatoista minuutissa.

Kansainväliselle asiakkaalle lähtevä kauha kuvaa kaivosalan tarvetta tehostaa toimintaansa, kun takana on useita vaikeita vuosia.

- Totta kai suhdanteet vaikuttavat. Uskomme kuitenkin vahvasti, että toimintaa tehostaville ja kustannuksia säästäville laitteille on kysyntää huonompinakin aikoina, Allu Finlandin tuotepäällikkö Henrik Dromberg lausuu.

Kaivosala on Allun tärkein asiakas, mutta sopiihan kauha muihinkin kohteisiin. Niillä voi käsitellä esimerkiksi öljyliusketta tai hiiltä lämpövoimalassa, kalkkikiveä ja paljon muuta. On jopa metalliromua pilkottu kierrätyslaitoksella.

Peräti 32 tonnia painava, noin miljoona euroa maksava laite lähti perjantaina päivällä erikoiskuljetuksella Orimattilasta kohti Vuosaaren satamaa ja sieltä edelleen laivalla asiakkaalle.